ΓΡΑΠΤΗ ΕΡΩΤΗΣΗ E-4119/97 υποβολή: Marjo Matikainen-Kallstrφm (PPE) προς την Επιτροπή (16 Iανουαρίου 1998)

Θέμα: Προβλήματα που δημιουργούνται στην ΕΕ λόγω ναρκωτικών τα οποία προέρχονται από το Αφγανιστάν και το Πακιστάν

Κάθε χρόνο οι αγορές της Ευρώπης και των ΗΠΑ κατακλύζονται από ναρκωτικά τα οποία προέρχονται από το Αφγανιστάν και το Πακιστάν. Σύμφωνα με στατιστικά στοιχεία της αρμόδιας για το αναπτυξιακό πρόγραμμα των Ηνωμένων Εθνών οργάνωσης (UNDP), το Αφγανιστάν, π.χ., παράγει ετησίως 2.300 τόννους οπίου από τους οποίους τα δύο τρίτα μετατρέπονται, κατόπιν ειδικής επεξεργασίας, σε ηρωίνη. Η επεξεργασία αυτή πραγματοποιείται κυρίως στο Πακιστάν με αποτέλεσμα οι μεγαλύτερες από τις ποσότητες των εισαγομένων λαθρέως στις δυτικές αγορές ναρκωτικών να προέρχονται από τη χώρα αυτή. Το πρόβλημα αυτό είναι ιδιαίτερα σοβαρό για την Ευρωπαϊκή Ένωση δεδομένου ότι τα εν λόγω ναρκωτικά εισέρχονται στην εσωτερική της αγορά υπερβολικά εύκολα. Γι αυτό και οι έλεγχοι στα εξωτερικά σύνορα της Ένωσης πρέπει να εντατικοποιηθούν ιδίως μέσω της αποτελεσματικοποίησης της ανταλλαγής πληροφοριών και της αξιοποίησης των επιτευγμάτων της υψηλής τεχνολογίας.

Αναφορικά με τα ανωτέρω θα ήθελα να υποβάλω τις ακόλουθες ερωτήσεις: Ποιά μέτρα προτίθεται να λάβει η Επιτροπή προκειμένου να βοηθήσει και να πείσει τις κυβερνήσεις του Αφγανιστάν και του Πακιστάν να εντείνουν τις προσπάθειές τους στην μάχη κατά των παραγωγών ναρκωτικών και όσων συμμετέχουν στην επεξεργασία και στην διακίνησή τους; Σε ποιές ενέργειες προτίθεται να προβεί η Επιτροπή για να βρεί τρόπους για τη διεξαγωγή, στο εξής, εντατικότερων ελέγχων στα εξωτερικά σύνορα της Ένωσης με στόχο τον αποτελεσματικότερο περιορισμό των εισαγομένων στην Κοινότητα ποσοτήτων ναρκωτικών;

Απάντηση του κ. Marin εξ ονόματος της Επιτροπής (17 Φεβρουαρίου 1998)

Οι πιστώσεις του κονδυλίου Β7-6210 του κοινοτικού προϋπολογισμού προορίζονται επί του παρόντος για τη χρηματοδότηση άμεσων δράσεων όπως είναι η πρόληψη και μείωση της τοξικομανίας, ο έλεγχος της προμήθειας με τη λήψη προληπτικών μέτρων κατά της εκτροπής των πρόδρομων ουσιών προς παράνομες χρήσεις, καθώς και η λήψη μέτρων για την καταπολέμηση της νομιμοποίησης των παράνομων εσόδων στις διάφορες χώρες.

Στην περίπτωση του Αφγανιστάν, οι σημερινές συνθήκες της χώρας δεν επιτρέπουν στην Επιτροπή παρά μόνο να υποστηρίζει περιορισμένα αν και ολοκληρωμένα έργα για τη θεραπεία, αποκατάσταση και πρόληψη σε περιοχές που έχουν πληγεί περισσότερο από την οπιομανία. Η Επιτροπή χορήγησε τεχνική βοήθεια στο πρόγραμμα των Ηνωμένων Εθνών για την καταπολέμηση των ναρκωτικών (UNDCP) με σκοπό τη διεξαγωγή της ετήσιας έρευνας για την καλλιέργεια της μήκωνος της υπνοφόρου (κν. παπαρούνας). Δεδομένου ότι το Αφγανιστάν δεν διαθέτει επί του παρόντος σύστημα για την αποτελεσματική εφαρμογή του συνταγματικού δικαίου, η Επιτροπή δεν έχει τη δυνατότητα να παρέμβει στη χώρα αυτή με τη λήψη μέτρων κατά των παραγωγών, των μεταποιητών και των προμηθευτών ναρκωτικών ουσιών.

Στο Πακιστάν, στο οποίο υπάρχει σημαντικός αριθμός τοξικομανών (2 εκατ. ηρωινομανείς σύμφωνα με εκτιμήσεις), η Επιτροπή επικέντρωσε τις προσπάθειές της στην παροχή κοινοτικής βοήθειας στους τομείς της πρόληψης της τοξικομανίας, της κατάρτισης, της θεραπείας και της αποκατάστασης μέσω δραστηριοτήτων που ανέλαβαν η κυβέρνηση και διάφορες μη κυβερνητικές οργανώσεις (ΜΚΟ). Επιπλέον, η Επιτροπή προτίθεται να συμμετάσχει σε ένα έργο που αποσκοπεί στον έλεγχο των πρόδρομων ουσιών, υπέρ της 'Ενωσης Περιφερειακής Συνεργασίας της Νοτίου Ασίας (SAARC), το οποίο θα εκτελεσθεί στο πλαίσιο του UNDCP.

Οσον αφορά τον έλεγχο των εξωτερικών συνόρων της Κοινότητας για την καταπολέμηση της παράνομης διακίνησης ναρκωτικών που προέρχονται κυρίως από το Αφγανιστάν και το Πακιστάν, η Επιτροπή, μέσω των περιφερειακών και εθνικών προγραμμάτων PHARE για τα ναρκωτικά, επιδιώκει να ενισχύσει την ικανότητα των χωρών διαμετακόμισης, όπως της Βουλγαρίας, της Ρουμανίας και της Πρώην Γιουγκοσλαβικής Δημοκρατίας της Μακεδονίας (FYROM), όσον αφορά τον έλεγχο των εξωτερικών συνόρων τους και των κυριότερων σημείων εισόδου (π.χ. διεθνή αεροδρόμια και λιμάνια της Μαύρης Θάλασσας).

Επίσης, η Επιτροπή προτίθεται, στο πλαίσιο του προγράμματος TACIS, να εφαρμόσει συγκεκριμένα μέτρα για τη μείωση της παράνομης διακίνησης ναρκωτικών διαμέσου των χωρών της Κοινοπολιτείας Ανεξαρτήτων Κρατών (ΚΑΚ).

Στο πλαίσιο του προγράμματος OISIN για τη συνεργασία μεταξύ αστυνομίας και τελωνείων στην Κοινότητα, το οποίο διαχειρίζεται η Επιτροπή, προβλέπεται η ταχεία εκτέλεση επιχειρησιακών προγραμμάτων για τη βελτίωση των ελέγχων στα εξωτερικά σύνορα της Κοινότητας με σκοπό την καταπολέμηση της παράνομης διακίνησης ναρκωτικών διαμέσου των Βαλκανίων.